Amelia Strydom | Liefdesverhale blog
Ilze Beukes beantwoord 'n paar vrae
February 22, 2017 ~ nbliefdesverhale	~ Leave a comment
Ilze Beukes, skrywer van ons Februarie boek van die maand, het sewe vrae oor Hart se tweede kans en haar skryfwerk beantwoord:
Die Hartklop-reeks bied liefdesverhale wat afspeel in 'n mediese milieu en 'n tuisversorgingspraktyk bied die mediese agtergrond vir Hart se tweede kans. Waarom spesifiek hierdie been van die bedryf?
Aangesien ek vir jare by 'n aftree-oord gewerk het, was dit vir my 'n bekende en natuurlike keuse vir die agtergrond van die storie.
Eugene Maritz is 'n pediatriese kardioloog – en 'n baie aantreklike een daarby! Is hy op iemand in die werklikheid geskoei? Soos watter bekende sou jy sê lyk hy?
Nee, hy het sommer net eendag opgedaag in Hart se tweede kans. Hy lyk soos Sam Heughan.
Die verhaal speel meestal by Dr Maritz se praghuis in Durbanville af. Waarom het jy juis hierdie dorp gekies?
Ek het al in heelwat provinsies van Suid-Afrika gewoon. Alhoewel ek in die Vrystaat bly, is ek steeds in my hart 'n Kapenaar. Met my storiebeplanning het ek op die internet rondgesoek na huise wat te koop aangebied word en op hierdie droomplek afgekom wat dadelik my hart gesteel het. Mens mag mos maar droom … en daaroor skryf. Of hoe?
Hart se tweede kans het die verwerking van gesinstrauma as onderliggende tema. Wat het jou genoop om daaroor te skryf?
My ma woon in die Kaap en het gedurende Mei 2015 op 83 jarige ouderdom geval terwyl sy alleen by die huis was. Die situasie rondom die beenbreuk was iets wat ek saam met haar deurgegaan het, ook die verskuiwing na die aftree-oord waar sy nou bly. Dit het my diep geraak. Buiten die aftree-oord waar ek vir sewe jaar 'n boekhoudster was, het ek ook by CAD ('n instansie vir ondersteuning aan alkohol en dwelmafhanklikes) gewerk, daarom is dit vir my tweede natuur om sulke onderwerpe aan te raak.
Iets sal gebeur of soms skiet 'n gedagte my net binne, wat aanleiding gee of as 'n prikkel dien vir die kern van die storie. Daarna begin ek met die groot beplanningsproses. Ek besluit wie my karakters gaan wees en watter kwaliteit hulle uniek gaan maak. Bv. wat hul naam gaan wees, waar hulle gaan woon en werk, hulle kleredrag, spraakpatroon, ensovoorts. Navorsing en beplanning is my gunsteling deel van skryf, daarom spandeer ek baie tyd daaraan. Ek maak seker dat mediese prosedures en enige ander inligting so ver moontlik korrek is. Daarna volg die storie meestal sy eie kop. Soms ver verby ure-lange beplanning. Ek volg maar net.
Wie is van jou gunsteling liefdesverhaalskrywers?
Amelia Strydom, Elsa Winckler, Jacolet van den Berg, Madelie Human, Kristel Loots en nog vele ander. Te veel om op te noem. Ek lees wyd. Engels en Afrikaanse boeke.
Ek is besig met 'Lente in 'n bottel' van Jacolet van den Berg. Sover geniet ek dit baie.
Hart se tweede kans deur Ilze Beukes is NB-Liefdesverhale se Februarie boek van die maand, die tweede vir 2017!
Koop dit nou! Loot | Amazon (Kindle) | Takealot | Takealot eBook
Lees 'n uittreksel uit Elsa Winckler se verhaal Ridderspoor en rose
December 30, 2016 ~ nbliefdesverhale	~ Leave a comment
In Elsa Winckler se verhaal Ridderspoor en rose soen sakeman Alan Sutherland vir Corinne Hansen skaars 'n uur ná hy by haar blommewinkel instap. Tog beweer hy Corinne is nie sy tipe nie; dat hy 'n stemmige vrou soek wat kliënte sal beïndruk. Corinne besluit om hom te wys presies hoe ónstemmig sy kan wees, sodat hy nooit weer met 'n ander vrou tevrede sal wees nie. Maar waarom maak sy ingedagte ruikers met ridderspoor en rose, wat op verbintenis en liefde dui? Gaan haar plan boemerang en háár hart in die slag laat bly?
Lees 'n kort uittreksel uit hierdie stomende verhaal:
"Sjoe," giggel Ella en gryp die naaste vel papier om haar koel te waai. "Ek het lanklaas soveel manlike manne bymekaar gesien. Dis die ene . . ."
"Testosteroon?" skerts Corinne half uitasem, lig haar hare op met haar een hand en trek haar notaboek nader met die ander. Ook sy is die ene gloede. "Dié dat ek hulle uitgestuur het," lag sy en begin kyk deur die telefoonnommers van haar verskaffers op haar foon. "Dis onmoontlik om te werk met daardie spul in die omtrek."
"Die een wat agter jou aan in die gang af is . . ."
"Alan," prewel Corinne, terwyl haar wysvinger oor die name op die lysie gly.
"So, jy het darem sy naam gehoor," sê Ella. "Wat het in die kombuis gebeur? Jou wange was rooi en jy het 'n trui aangehad toe jy terugkom." Haar oë rek. "Hy't jou gesoen!" roep sy opgewonde uit.
"Ella!" raas Corinne ontsteld. Doug se piksoen was soos dié van 'n broer, maar net die gedagte aan Alan se lippe op hare, laat haar die trui weer styf om haar lyf draai. Goeiste aarde tog. Hulle was sentimeters van mekaar af, dit sou so maklik gewees het om op haar tone te staan en met haar lippe aan syne te raak.
Help! Ontsteld soek sy rond op die toonbank. "Niemand het niemand gesoen nie. Hierso," sê sy en gee 'n boek met telefoonnommers van nog verskaffers aan Ella.
"Begin bel jy hierdie name, ek bel dié op my selfoon. Ons het 'n bestelling om aan te werk. Daar is g'n tyd om oor 'n soenery te staan en praat nie."
Ella trek die boek nader. "Jou wange gloei al weer," terg sy voordat sy aan die werk spring.
Corinne druk 'n hand teen haar warm gesig. Sy het dalk iets onder lede. Seker 'n vreemde virus. Hierdie waansinnige geklop van haar hart is 'n heel ongewone ervaring. Sy moet iets makeer, haar hele lyf kan tog nie so vreemd koorsig reageer en dit net omdat sy naby 'n aantreklike man gestaan het nie.
Sy gryp 'n stuk papier en begin haar ook koel waai. Net die gedagte aan die man se geur, sy nabyheid, maak haar van voor af warm. Hy het die mooiste blou oë en ag aarde, daai kuiltjie in sy wang is genoeg om elke vrou se bene lam te maak.
"Wel, as ek so na jou kyk, is daar net een afleiding. Jy het ten einde laaste 'n man raakgeloop wat jou liggies aanskakel!" giggel Ella.
Corinne laat val haar papierwaaier en kyk verdwaas na Ella. "Waarvan praat jy tog?"
"Kyk na jou, jou oë blink, jy kan nie op jou werk fokus nie – en dit het alles begin vandat die Sutherland-broers in die winkel was."
Corinne waai Ella se aanmerking weg. "Ek weet nie van watter liggies jy praat nie. Ek was nogal uit die veld geslaan oor die vyf mans in die winkel, maar selfs jy was 'n paar minute sprakeloos. Hulle is . . . 'n fees vir die oog, maar ek dink ek het iets onder lede."
Ella stik in 'n giggel.
"Ek voel effens koorsig, maar dit het niks met die mans te doen nie," kap Corinne vieserig terug.
Nou lag Ella kliphard. "Niemand het van mans in die meervoud gepraat nie, my liewe Corinne. Uhm . . . ek dink die koorsigheid is te wyte aan een baie spesifieke man. Die een wat netnou agter jou aangeloop het kombuis toe."
Corinne trek haar asem verstom in. "Maar dis tog nie moontlik nie, is dit? Hy is 'n beeld van 'n man, ja, hulle almal is – en dis nie asof ek nog nooit mooi mans gesien het nie! 'n Mens kan nie so vinnig . . . kan 'n mens? Dis seker net . . ."
". . . omdat hy jou liggies aanskakel. Is dit nie wonderlik nie? Net vanoggend het jy nie gedink daar is 'n man wat dit sal regkry nie, en kyk nou vir jou!"
Corinne druk haar hand teen haar hart. Sy het nog altyd geglo in haar instink, in haar eerste reaksies op situasies en op mense. Maar hierdie keer is sy onwillig . . . nee, bang is die woord as sy nou baie eerlik is, om na instink te luister. Want wat daardie stemmetjie vir haar sê, doen geen ordentlike vrou vroeg in die oggend nie! Die gevoelens wat deur haar bruis, is oorweldigend, intens, allesoorheersend en . . . en sjoe, stomend.
Ridderspoor en rose deur Elsa Winckler is een van twee verhale in die nuwe omnibus, Ultrasatyn 2. Koop dit nou! Loot | Takealot | Raru | Graffiti | Amazon Kindle
Nuut: Ultrasatyn 2, met verhale deur Elsa Winckler en Amelia Strydom
December 8, 2016 ~ nbliefdesverhale	~ Leave a comment
Twee baie sexy verhale, selfs meer stomend as ons Satyn-reeks, verskyn hierdie maand in Ultrasatyn 2. Elsa Winckler en Amelia Strydom is twee uiters gewilde skrywers wat elkeen al die ATKV-Woordveertjie vir romanses gewen het.
In Amelia Strydom se Alfaman in Armani slaan erotikaskrywer Lenka du Plessis 'n internasionale kontrak los, maar sedert Die Voorval voel sy nie sexy nie en kan sy nie sexy skryf nie. Totdat sy vir spanningsverhaalskrywer Adam Ludick ontmoet, want skielik sit haar libido regop. Adam vra haar vir hulp met vrytonele, want dis al kritiek wat sy jongste boek ontvang het. Maar Lenka weet sy moet versigtig wees en haar hart beskerm. Sy kan mos sien Adam is 'n alfaman wat nie in gelukkige eindes glo nie …